Virgin Active beken skuld oor T-hempMuhammed Desai in ‘n skermskoot uit ‘n video ná die voorval Virgin Active het erken hy het ŉ fout gemaak toe hy een van sy lede toegang geweier het omdat dié persoon ŉ T-hemp van die pro-Palestina-groep Boycott, Disinvestment and Sanctions (BDS), aangehad het. Ross Faragher-Thomas, besturende direkteur van Virgin Active, het Vrydag in ŉ verklaring gesê die maatskappy het om verskoning gevra aan Muhammed Desai. Maroela Media het vroeër berig ŉ storm het op sosiale media losgebars omdat Desai uitgegooi is nadat die T-hemp wat hy aangehad het tot onenigheid gelei het. “Ons het deeglik die besluite wat ons geneem het, en die redes daarvoor, ondersoek, wat uiteindelik daartoe gelei het dat ŉ lid, mnr. Desai, ingelig is dat hy nie die gimnasium by Old Eds-gesondheidsklub mag bewoon met dié T-hemp aan nie,” het Faragher-Thomas gesê. Hy het gesê die maatskappy het die gebeure, wat baie publisiteit ontvang het, baie ernstig opgeneem. Hulle het met Desai vergader. “Ons het uiteindelik tot die beslissing gekom dat die besluit om aan mnr. Desai te sê dat hy nie die T-hemp mag dra nie, verkeerd was. Hy, en enige ander lid, mag daardie T-hemp, of enige ander wettige kledingstuk, by ons gesondheidsklubs dra.” Faragher-Thomas het bygevoeg die maatskappy is jammer oor die voorval en hersien sy prosedures om spanning te beheer.